**АКАФИСТ СВЯТИТЕЛЮ ФИЛОФЕЮ, МИТРОПОЛИТУ ТОБОЛЬСКОМУ И СИБИРСКОМУ**

***Кондак 1***

**И**збранный Богом на апостольское служение во стране Сибирстей, истинный ревнителю монашеского жития и длагочестия, духовнаго просвещения начальниче и всем верным помошниче, приими похвальныя песни сия от нас, со умилением тебе зовущих: Радуйся, Святителю отче Филофее, земли Сибирския просветителю.

###### *Икос 1*

**А**нгелов Творец посла тя на просвещение языков земли Сибирстей, во стране и сени смертней седящих и мерзким идолам поклоняющихся. Ты же, ревностию о Господе Вседержителе поревновав, научил еси их почитати истиннаго Бога, в Троице Святей славимого, да тобою просвещении, принесут благодарения сицевая:

Радуйся, отче святый, апостолов сонаследниче;

Радуйся, святителю дивный, таин Божиих проповедниче;

Радуйся,верою просветивый край дивный и суровый

Радуйся, отрасль многоплодная лозы Христовой;

Радуйся, любовию люди ко Творцу приведый;

Радуйся, яко наставил еси заблудшия на путь истинный;

Радуйся, Промыслом во страну Сибирскую пришедый;

Радуйся, Богом данный тебе талант умноживый;

Радуйся, Святителю отче Филофее, земли Сибирския просветителю.

***Кондак 2***

**В**идевше умныма очима сердца твоего беды человеков, от сетей диавольских уловляемых, восхотел еси послужити Царю Небесному в чине иерейстем, отче святый Филофее, да приведеши ко Христу заблудших чад Его. Темже постави тя Господь пастырем стаду словесному, да исправиши беззаконныя, обратиши отпадшия и научиши всех взывати Богу: Аллилуия.

###### *Икос 2*

**Р**азумом Божественным дивно просвещаем, духовныя премудрости научен был еси во граде Киеве. Пастырем же быв, прещедро духовное богатство свое людем расточил еси, в вере и добродетельнем житии утверждая и подвизая паству свою на брань с князем мира сего. Мы же, видящее таковое твое о людех попечение, с любоввию зовем ти:

Радуйся, наставниче благочестивого жития;

Радуйся, помошниче жаждущих спасения;

Радуйся, пастырю стада Христова;

Радуйся, делателю вертограда Христова;

Радуйся, милостивый утешителю скорбящих;

Радуйся, молитвенниче наш неусыпающий;

Радуйся, о людех твоих усердный ходатаю;

Радуйся, паствы твоея перед Богом предстателю;

Радуйся, Святителю отче Филофее, земли Сибирския просветителю.

***Кондак 3***

**С**ила Вышняго укрепи тя, отче Филофее, егда возжелал еси поработити Господеви в чине ангельском, взем на рамо крест Его. Иго же благое восприим, невозвратно Христу последовал еси, поя Ему: Аллилуия.

###### *Икос 3*

**И**муще велию любовь ко Творцу своему, благодатиею Божиею укрепляем, монашеский постриг восприял еси в лавре Киево-Печерстей. По сем же, вся прелести мира презрев, на высоту добродетели от силы в силу восходя, ангельским житием твоим научаеши всех работати Единому Богу и тебе, угоднику Его, воспевати:

Радуйся, соблазны мира сего презревый;

Радуйся, искушения плотския победивый;

Радуйся, треволнения житейская оставивый;

Радуйся, Единому Богу работати восхотевый;

Радуйся, монашеского жития наставниче;

Радуйся, обителей иноческих устроителю;

Радуйся, верный Христов служителю;

Радуйся, любви к Богу носителю;

Радуйся, Святителю отче Филофее, земли Сибирския просветителю.

***Кондак 4***

**Б**урею помыслов не сокрушился еси, преподобне отче Филофее, егда избра тя братия лаврская на служение икономское, да о хлебе насущнем для иноков промышяя, непрестанное молитвенное славословие Богу возсылаеши, образ Его в себе носящее и воспевая ему со страхом и трепетом: Аллилуия.

###### *Икос 4*

**С**лыша царь Петр о тебе слух похвален, яко мудрым строителем и крепкаго иноческаго жития устроителем показался еси, отче Филофее, во обители града Брянска мудро жительство по Бозе созидая, избра тя, мужа непорочнаго, во архиерея пастве Сибирстей. Тем же и мы, таковому всеблагому и мудрому Промыслу Божию радующееся, со умилением поем ти:

Радуйся, яко иго благое Христово восприял еси;

Радуйся, яко образ жития святого показал еси;

Радуйся, яко царем земным избран был еси;

Радуйся, яко воле Царя Небеснаго последовал еси;

Радуйся, во апостольском звании людем служителю;

Радуйся, ко Христу верный путеводителю;

Радуйся, бисера духовнаго добрый стяжателю;

Радуйся, Христова благовестия учителю;

Радуйся, Святителю отче Филофее, земли Сибирския просветителю.

***Кондак 5***

**Я**ко звезда светлая показался еси, святителю Филофее, граду Тобольску. Добрым пастырем и предстоятелем явился еси, неустанно в трудех пребывая и о Церкви Сибирстей неусыпное попечение имея. Иереям мудрый наставник и учитель был еси, о пастве твоей денно и нощно молитвы вознося, да ни едино овча погибнет, но вси благодарственно воспоют Богу:Аллилуия.

###### *Икос 5*

**В**идяще паству свою духовно неустроенну и непросвещенну, и в пороках многоразличных коснящу, создал еси школу для отроков Сибирских, сии словесем мудрости Божественныя научаемии и в христианских добродетелях тобою наставляемии, укрепляхуся в вере истинней. С ними же и мы благодарными песньми ублажаем тя:

Радуйся, духовнаго просвещения в Сибири начальниче;

Радуйся, младенцем и отроком духовный наставниче;

Радуйся, мудрый насадителю нивы Христовой;

Радуйся, неленостый проповедниче Божия Слова;

Радуйся, новокрещеных на путь истинный наставляяй;

Радуйся, в душах верных храм веры созидаяяй;

Радуйся, в воспитании чадам добрый помошниче;

Радуйся, учащим и учащимся скорый заступниче;

Радуйся, Святителю отче Филофее, земли Сибирския просветителю.

***Кондак 6***

**П**роповедают чудная деяния твоя и славу Божию, святителю отче Филофее, яко о лепоте храмов Божиих ревнителем себе являя, создал еси в престольнем граде придел каменный в церкви Успения Пресвятой Богородицы. По сем же, искусныя зодчия собрав, тщанием своим мнози храмы Божия обновил и устроил еси. Людие же Божии, взирая на искусное строение и благолепие церковное, тобою устроенное, со умилением воспеваху Богу:Аллилуия.

###### *Икос 6*

**В**озсиял еси светильник светлый, святителю Филофее, во обители Святыя Троицы, юже видел еси неустроенну и к падению приходящу, возжелал обновити и из камня создати ю, тем же вси людие, зрящее церковь Троицкую, тобою диво созданную, града Тюмени украшение, благодарственно вопиют ти:

Радуйся, храмов Божиих чудный строителю;

Радуйся, обители Троицкия присный покровителю;

Радуйся, яко оплот Православия обитель сию устроивый;

Радуйся, яко до кончины своея попечение о ней имевый;

Радуйся, яко снабдевати ю повелеваеши;

Радуйся, яко заступлением своим нас не оставляеши;

Радуйся, яко духом своим зде обитаеши;

Радуйся, яко мощами своими обитель Троицкую украшаеши;

Радуйся, Святителю отче Филофее, земли Сибирския просветителю.

***Кондак 7***

**Х**отяще от временного жития отыти ко Творцу всех и Господу, тяжкое время болезни претерпел еси, святителю отче Филофее. Всякое же попечение житейское отложше, схиму с именем Феодор приял еси на одре болезни, и Божиим даром земли Сибирской воистину явился еси, воспевая Богу: Аллилуия.

###### *Икос 7*

**Ч**удо велие показа на тебе Господь, схимонаше Феодоре, егда в разслаблении телесе тя лежаща, от одра смертнаго возстави, духом благодати Таинством елея немощь естества исцеливши. Видя же твое благодатное от болезни воздвижение, с радостию и умилением взываем ти:

Радуйся, праведниче, в немощи силу Божию явивый;

Радуйся, схимниче, всею душею Господа возлюбивый;

Радуйся, яко в скорбех упование на Бога возложивый;

Радуйся, яко смирением силу демонскую сокрушивый;

Радуйся, яко в житии твоем образ кротости нам показавый;

Радуйся, яко и в болезни хвалу Богу возсылавый;

Радуйся, яко нас в немощех и скорбех не оставляеши;

Радуйся, яко малодушныя укрепляеши;

Радуйся, Святителю отче Филофее, земли Сибирския просветителю.

***Кондак 8***

**С**транно бо видети, како ты, стар сый и немощами обложен, святителем Иоанном послан бысть проповедати в народы языческие веру христианскую. О спасении же языков страны Сибирския возревновав, хладный и суровый край благодатным словом Евангельскаго проповедания согрел еси и научил еси верою и любовию воспевати Богу: Аллилуия.

###### *Икос 8*

**В**есь был еси ревности Божественныя, святителю Христов Филофее, не убоялся еси злобы врага рода человеческаго, и того напасти презрев, небоязненно учил еси народы Сибирския заповедем Христовым. Множество же многое спасенных тобою чад Божиих от власти диавольския, похвалу добродетельней жизни твоей приносящее, вопиют ти таковая:

Радуйся, светом Боговедения страну Сибирскую озаривый;

Радуйся, благодатию Божиею сердца наша напоивый;

Радуйся, ко Христу языки Сибирския обративый;

Радуйся, во тьме идолослужения седящих просветивый;

Радуйся, апостольских трудов наследниче;

Радуйся, небоязненный Христов проповедниче;

Радуйся, церквей Сибирских утверждение;

Радуйся, архиереев Божиих украшение;

Радуйся, Святителю отче Филофее, земли Сибирския просветителю.

***Кондак 9***

**В**сех ко Христу приводя, по рекам и весям Сибирским путь шествуя, от злобы язычников напасти и скорби смертныя претерпел еси, егда тии видевше тя, святителю Филофее, с проповедию Христовою пришедша, устремишася, стрелами и копиями хотяще уязвити. Но всесильною десницею Божиею от всякого зла ограждаем, ничтоже губительно претерпел еси, напастей же и козней диавольских избежав, благодарно вопиял еси Христу Богу: Аллилуия.

###### *Икос 9*

**В**ития многоглаголивыя не возмогут уразумети, како ты летами и немощами телесными долу преклоняем, велия труды апостольския подъял еси на рамена своя, о спасении рода заблудшаго печалуя. Разслабленныя и недужныя исцелял еси даром прозрения, грешных на путь истинный наставляя, всех ко Христу приводя и нас научая пети тебе:

Радуйся, дивный духом кротости и любви;

Радуйся, крепкий деяньми в истинней вере;

Радуйся, тьму идолослужения разгнавый;

Радуйся, злобу демонскую укротивый;

Радуйся, веру православную утвердивый;

Радуйся, землю Сибирскую прославивый;

Радуйся, престолу Божию со апостолы предстоятелю;

Радуйся, теплый о нас пред Богом ходатаю;

Радуйся, Святителю отче Филофее, земли Сибирския просветителю.

***Кондак 10***

**С**паса Христа Единаго возлюбив, о спасении душ многих подвизался еси. Егда же время отшествия твоего от мира сего бреннаго приближися, во обители Святыя Троицы затворился еси, душу свою в путь вечный уготовляя, пред иконою Богоматери взывал еси Богу: Аллилуия.

###### *Икос 10*

**С**тена тверда и нерушима бысть тебе Господь наш Иисус Христос и Пречистая Матерь Его. Темже подвигами жития своего утружден, тихо душу свою в руце Божии предал еси, завещав, да упокоется тело твое при входе в церковь Троицкую, дабы входящими в ону всегда попирался бы прах твой. Мы же, таковому твоему смирению дивящеся, взываем:

Радуйся, мощами твоими во обители Святыя Троицы почивый;

Радуйся, по успении ангельскими ликами восприятый;

Радуйся, во обители Небесныя вселивыйся;

Радуйся, радостию ангельскою возвеселивыйся;

Радуйся, чтущим память твою скорый помошниче;

Радуйся, сирых и смиренных присный заступниче;

Радуйся, светильниче веры, ко Христу приводяй;

Радуйся, пастырю добрый, со святыми предстояй;

Радуйся, Святителю отче Филофее, земли Сибирския просветителю.

***Кондак 11***

**П**еснь хвалебную принесоша тебе людие Божии, яко выну моления и прошения тех исполняеши, святче Божий, на место упокоения твоего притекающе. Паства же сибирская на гробе твоём заупокойныя службы служаше и вся просимая получаше, благодарно взываше к Богу: Аллилуия.

###### *Икос 11*

**С**ветом Божественным во обителех райских осияваем, присна себе молитвенника и ходатая о гресех наших пред Богом являеши. Нам же, к заступлению твоему молитвенно притекающим, не престаеши помощь благодатную подавати, с любовию зовущим тебе:

Радуйся, светильниче, божественным огнем сияющий;

Радуйся, из тьмы неведения изымающий;

Радуйся, Света Невечерняго сияние;

Радуйся, путеводителю наш во спасение;

Радуйся, научая горе умы устремляти;

Радуйся, наказуяй единаго на потребу искати;

Радуйся, возлюбивый врагов по заповеди Христовой;

Радуйся, мудрый проповедниче Бога Слова;

Радуйся, Святителю отче Филофее, земли Сибирския просветителю.

***Кондак 12***

**Б**лагодати дар, от мощей твоих обильно источаемый, гонителями веры Христовой ненавистен Бысть! Сего ради верныя людие святыя мощи твоя сокрыша под спудом в церкви Вознесения Господня, да не утрачен будет светильник благочестия, но да явится в последние времена в радость людям, поющим Богу: Аллилуия.

###### *Икос 12*

**К**ако возможем воспети милосердие Божие к нам, грешным, яко по прошествии смутнаго времени торжества власти богоборческия, возсия благолепием обитель Троицкая твоими молитвами, отче святый Филофее, из руин восставшая. Велию милость нам явивши, указа Господь место твоего временнаго упокоения, и мы, обретше благоуханныя мощи твоя, с радостью воспеваем ти:

Радуйся, помошниче к тебе притекающим;

Радуйся, добрый учителю монашествующим;

Радуйся, болящим здравие подаваяй;
Радуйся, о прощении кающихся Бога умоляяй;

Радуйся, отроков во благочестии воспитателю;

Радуйся, душ смиренных благодатный руководителю;

Радуйся, пастве твоей в бедах скорое поможение;

Радуйся, проповедниче кротости и смирения;

Радуйся, Святителю отче Филофее, земли Сибирския просветителю.

***Кондак 13***

О пречудный и прехвальный святителю отче Филофее! Нынешнее малое моление наше тебе от благодарных сердец приносимое приемше, вознеси о нас твою всесильную молитву ко Господу, да избавит нас от всяких бед, скорбей, напастей и обстояний; да укрепит нас в православной вере и благочестном житии; испроси у Господа прегрешений наших прощение и от вечныя смерти спасение, да твоими молитвами сподобимся со всеми святыми пети Богу: Аллилуия.

*Сей кондак читается трижды.*

###### *Икос 1*

**А**нгелов Творец посла тя на просвещение языков земли Сибирстей, во стране и сени смертней седящих и мерзким идолам поклоняющихся. Ты же, ревностию о Господе Вседержителе поревновав, научил еси их почитати истиннаго Бога, в Троице Святей славимого, да тобою просвещении, принесут благодарения сицевая:

Радуйся, отче святый, апостолов сонаследниче;

Радуйся, святителю дивный, таин Божиих проповедниче;

Радуйся,верою просветивый край дивный и суровый

Радуйся, отрасль многоплодная лозы Христовой;

Радуйся, любовию люди ко Творцу приведый;

Радуйся, яко наставил еси заблудшия на путь истинный;

Радуйся, Промыслом во страну Сибирскую пришедый;

Радуйся, Богом данный тебе талант умноживый;

Радуйся, Святителю отче Филофее, земли Сибирския просветителю.

***Кондак 1***

**И**збранный Богом на апостольское служение во стране Сибирстей, истинный ревнителю монашеского жития и длагочестия, духовнаго просвещения начальниче и всем верным помошниче, приими похвальныя песни сия от нас, со умилением тебе зовущих: Радуйся, Святителю отче Филофее, земли Сибирския просветителю.